Az állampolgári jogok országgyűlési biztosának
Jelentése
az OBH 2288/2004. sz. ügyben

Előadó: dr. Burger László Attila

A vizsgálat megindulása
A panaszos beadványában a Zala Volán Közlekedési Rt. (a továbbiakban „Volán”) Nagykanizsa-Palin városrészen folytatott személyfuvarozási közszolgáltatásának általános igénybevételi feltételeit sérelmezte. Előadta, hogy méltánytalannak és diszkriminatívnak tartja a Volán azon szolgáltatási feltételét, amely szerint Nagykanizsa területén a helyi járatokra érvényes bérletet a meghatározott helyközi járatokon nem fogadja el.
Az Obtv. 18. §-ára hivatkozva tájékoztatást kértem a Volán Közlekedési vezérigazgatójától a személyfuvarozási közszolgáltatás igénybevételének pontos feltételeiről és gyakorlati megvalósításáról.

A megállapított tényállás
A Volán 2003. február 6-tól – nem főszabály szerint – teszi lehetővé azt, hogy a helyi járatokra érvényes bérlettel rendelkező utasok helyi utazásra igénybe vehessék a menetrend szerint helyköziként meghirdetett járatokat. A vezérigazgató tájékoztatása szerint a korábbi feltételek megváltoztatására célszerűségi szempontok miatt volt szükség. Tájékoztatásában kifejtette, hogy álláspontja szerint a Volán igénybevételi feltételei összhangban állnak a belföldi helyközi (távolsági) menetrend szerinti autóbusz-közlekedés, valamint a nevelési-oktatási intézmények által rendelt belföldi autóbusz különjáratok legmagasabb díjairól 39/1999. (XII. 20.) KHVM rendelet (a továbbiakban: „Rendelet”) szabályaival. Kivételként ott van lehetőség helyi bérlettel helyközi járat igénybevételére, ahol helyi járat egyáltalán nem közlekedik, vagy az adott időszakban nem indul. 

Az ügy jogszabályi háttere
Magyar Köztársaság Alkotmányáról szóló 1949. évi XX. törvény 
70/A. § (1) A Magyar Köztársaság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül.
A belföldi helyközi (távolsági) menetrend szerinti autóbusz-közlekedés, valamint a nevelési-oktatási intézmények által rendelt belföldi autóbusz különjáratok legmagasabb díjairól 39/1999. (XII. 20.) KHVM rendelet 

A vizsgálat megállapításai
Álláspontom szerint a Volán, panaszos által kifogásolt személyfuvarozási feltétele megfelel a Rendelet vonatkozó szabályainak. A személyfuvarozási közszolgáltatás mind a helyi, mind pedig a helyközi közlekedésben számos olyan elemet tartalmaz, amelyek szabályozására jogszabály csupán keret jellegű rendelkezéseket ad, ezen korlátokon belül pedig a közszolgáltató gazdasági társaság az igénybevétel feltételeit maga határozhatja meg. Ennek indoka, hogy a kötelező jogszabályi előírás nyilvánvalóan nem nyújtana kellő megoldást minden életszituációra nézve a személyfuvarozási közszolgáltatás területén, nem tudna célszerűségi illetve gazdasági szempontokra figyelemmel lenni. A Volán épp ezzel a felhatalmazással él, amikor az igénybevétel feltételeinek részletes szabályait megállapítja.
Figyelemmel arra, hogy a Volán által megszabott igénybevételi feltételek, valamint a Volán gyakorlata az adott jogszabályi kereteken belül, az általam vizsgált alkotmányos jogok sérelme nélkül rendezi a Panaszos kifogásolta helyzetet, vizsgálatomat alkotmányos joggal kapcsolatos visszásság hiányában megszüntettem.

Budapest, 2004. június 4.
Lenkovics Barnabás sk.